CELEX: 62013CN0378
Language: el
Date: 2013-07-02 00:00:00
Title: Υπόθεση C-378/13: Προσφυγή της 2ης Ιουλίου 2013 — Ευρωπαϊκή Επιτροπή κατά Ελληνικής Δημοκρατίας

7.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/31
            
         Προσφυγή της 2ης Ιουλίου 2013 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-378/13)
   2013/C 260/58
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: Μ. Πατακιά και A. Alcover San Pedro)
   
      Καθής: Ελληνική Δημοκρατία
   
      Αιτήματα
   
   
               —
            
            
               Να διαπιστωθεί ότι η Ελληνική Δημοκρατία μη λαμβάνοντας τα μέτρα που συνεπάγεται η εκτέλεση της απόφασης που εξέδωσε το Δικαστήριο την 6η Οκτωβρίου 2005 στην υπόθεση C-502/03, Επιτροπή κατά Ελληνικής Δημοκρατίας, δεν εκπλήρωσε τις υποχρεώσεις που υπέχει δυνάμει του άρθρου 260 παράγραφος 1 της ΣΛΕΕ
            
         
               —
            
            
               Να καταβληθεί στην Επιτροπή μια προτεινόμενη χρηματική ποινή ύψους 71 193,60 ευρώ ανά μέρα καθυστέρησης στην εκτέλεση της απόφασης που εκδόθηκε στην υπόθεση C-502/03 από την ημέρα που θα εκδοθεί η απόφαση στην παρούσα υπόθεση μέχρι την ημέρα που θα εκτελεστεί η απόφαση που εκδόθηκε στην υπόθεση C-502/03
            
         
               —
            
            
               Να καταβληθεί στην Επιτροπή το ημερήσιο κατ’ αποκοπήν ποσό των 7 786,80 ευρώ ανά ημέρα από την ημέρα έκδοσης της απόφασης στην υπόθεση C-502/03 έως την ημερομηνία που θα εκδοθεί η απόφαση στην παρούσα υπόθεση ή την ημερομηνία εκτέλεσης της απόφασης C-502/03 εάν επέλθει νωρίτερα
            
         
               —
            
            
               Να καταδικαστεί η Ελληνική Δημοκρατία στα δικαστικά έξοδα
            
         
      Ισχυρισμοί και κύρια επιχειρήματα
   
   
               1)
            
            
               Το Δικαστήριο, στην απόφαση που εξέδωσε την 6η Οκτωβρίου 2005 στην υπόθεση C-502/03, Επιτροπή κατά Ελληνικής Δημοκρατίας, έκρινε τα εξής:
               
                           «1)
                        
                        
                           Η Ελληνική Δημοκρατία, μη λαμβάνοντας όλα τα αναγκαία μέτρα για να διασφαλίσει την τήρηση των άρθρων 4, 8 και 9 της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων, όπως τροποποιήθηκε με την οδηγία 91/156/ΕΟΚ του Συμβουλίου, της 18ης Μαρτίου 1991, παρέβη τις υποχρεώσεις που υπέχει από την εν λόγω οδηγία.
                        
                     
                           2)
                        
                        
                           Καταδικάζει την Ελληνική Δημοκρατία στα δικαστικά έξοδα.»
                        
                     
         
               2)
            
            
               Το άρθρο 260 παράγραφος 1 της Συνθήκης για τη Λειτουργία της Ευρωπαϊκής Ένωσης προβλέπει ότι εάν το Δικαστήριο διαπιστώσει πως κάποιο κράτος μέλος έχει παραβεί υποχρέωση του που απορρέει από την εν λόγω Συνθήκη, το κράτος αυτό οφείλει να λάβει όλα τα μέτρα που συνεπάγεται η εκτέλεση της απόφασης.
            
         
               3)
            
            
               Η Επιτροπή, αφού τήρησε την Προδικασία η οποία προβλέπεται στο άρθρο 260 ΣΛΕΕ, απέστειλε στην Ελληνική Δημοκρατία Προειδοποιητική Επιστολή και Συμπληρωματική Προειδοποιητική Επιστολή, με τις οποίες της παρείχε τη δυνατότητα να υποβάλει τις παρατηρήσεις της σχετικά με την υλοποίηση των μέτρων εκτέλεσης της ως άνω απόφασης.
            
         
               4)
            
            
               Έπειτα από ανάλυση των απαντήσεων της Ελληνικής Δημοκρατίας στις προαναφερθείσες επιστολές, και ειδικότερα των 8 αναφορών προόδου τις οποίες κοινοποίησε η Ελληνική Δημοκρατία, η Επιτροπή διαπίστωσε ότι η Ελληνική Δημοκρατία δεν έχει λάβει ακόμα, 7 και πλέον χρόνια μετά την προαναφερθείσα απόφαση, όλα τα αναγκαία μέτρα που απαιτούνται για την εκτέλεση της απόφασης του Δικαστηρίου της 6ης Οκτωβρίου 2005, στην υπόθεση C-502/03, και αποφάσισε την κατάθεση της Προσφυγής που προβλέπεται στο άρθρο 260 παράγραφος 2 ΣΛΕΕ.